**Menininkė Monika Dirsytė kviečia į naują performansą**

**Ne per seniausiai meno daktarės vardą pelniusi ir knygą pristačiusi menininkė Monika Dirsytė grįžta su nauju performansu. Fizinės ištvermės reikalaujančiais performansais garsėjanti ir žiūrovus nuolat stebinanti menininkė netrukus kūrinį įgyvendins unikalioje erdvėje – Vilniaus geležinkelio stotyje.**

Naujausias kūrinys „Sienos“ skirtas aktualiai ir jautriai temai – migracijai, pabėgėlių integracijai ir iššūkiams Lietuvoje. Meninis performansas vyks gegužės 13 d., nuo 12 iki 20 valandos, geležinkelio stoties renginių erdvėje.

„Aštuonių valandų trukmės meniniu performansu sieksiu sukurti fizinę ir emocinę migranto būsenos metaforą. Pati esu patyrusi migraciją. Iš labai arti žinau, ką reiškia bandyti atrasti savo vietą kitoje šalyje, kitoje kultūroje. Tai yra sunku, net jei, kaip buvo mano atveju, išvykau savanoriškai, ne dėl geopolitinių ar kitų priežasčių“, – sako M. Dirsytė.

Performanso erdvėje bus įrengta instaliacija iš sienų ir lagamino, o menininkė savo veiksmais fiziškai išreikš migranto vidinę būseną: nežinomybę, laukimą, bejėgiškumą ir pastangas įsitvirtinti tarp dviejų pasaulių. Instaliacijoje naudojamos sienos – tai simbolis kliūčių, su kuriomis susiduria migrantai: fiziniai, emociniai ir socialiniai iššūkiai.

„Sostinės geležinkelio stotis performansui pasirinkta kaip itin simboliška erdvė. Čia persipina gyvenimo trajektorijos, čia prasideda naujos kelionės. Tai vieta, kurioje ypač jautriai atsiskleidžia migracijos patirtis – nuo nežinomybės iki vilties“, – sako menininkė.

Vizualinę performanso dalį lydės garsinė instaliacija. Žiūrovai išgirs apie vienišumą, kalbos barjerus, bedarbystę, diskriminaciją ir kultūrinius iššūkius, su kuriais susiduria migrantai. Tokiu būdu menininkė kviečia pažvelgti į migrantų realybę kaip į integruotą mūsų kasdienybės dalį, dažnai likusią nepastebėtą.

„Šiuo kūriniu siekiu ne tik perteikti migracijos patirtį, bet ir paskatinti visuomenę susimąstyti apie tai, kas vyksta aplink mus ir kokią svarbą turi mūsų požiūris į migraciją bei empatija migrantams, esantiems integracijos kelionėje“, – sako M. Dirsytė.

Renginys yra Tarptautinės migracijos organizacijos Vilniaus biuro (IOM Lietuva)įgyvendinamo projekto RISE dalis. Projekto RISE tikslas – skatinti visuomenės dialogą apie migrantų patirtis ir jų integraciją Lietuvoje, taip pat paskatinti tapti atvykėlių rėmėjais jų integracijos kelionėje.

**Kviečiame performansą „Sienos“ stebėti gyvai.**

Data: Gegužės 13 d., 12:00–20:00 val.

Vieta: Vilniaus geležinkelio stoties renginių salė (šalia pagrindinės atvykimo/išvykimo salės)

Renginio organizatorius: IOM Lietuva ir Monika Dirsytė